Тана (остров)
Тана (на езика Бислама Tanna) е остров в Тихи океан разположен южно от остров Ероманга с площ 555 км2. Съгласно административното деление на Република Вануату островът е включен в провинция Тафеа. Главният град е Ленакел, а близкият Исангел е официалният административен център. Със своята възраст от около 1 млн. години, Тана се счита за един от най-младите острови в Океания.

История 
Капитан Джеймс Кук е първият европеец стъпил на брега на Тана. През август 1774 г. неговият кораб „Resolution“ акостирал в малко заливче, който впоследствие Кук нарекъл Порт Резолюшън.

География 
Ландшафтът на Тана представлява колоритна смес от савани, вековни гори, зелени равнини и сурови планини. В северозападната част на острова се намират покритите с поляни Средни хребети, централната е заета от богата на плодородни вулканични почви селскостопанска област.

Главна забележителност на Тана е постоянно действащият вулкан Ясур – най-големият вулкан на Вануату и най-леснодостъпният вулкан на Земята. Вулканичният конус достига 362 м. височина, а ширината му е повече от 5 км. Най-активен е в периода между февруари – април. В околностите на вулкана извират множество минерални извори с високо съдържание на сяра. В близост е и „изчезващото езеро“ Исиви, почти напълно унищожено от едно от изригванията на Ясур.

Пясъчните плажове на заливите Тартъл Бей, Шарк Бей и Порт Резолюшън, минералните води на изворите, многочислени водопади, фолклорното село Кастом, дори и яхтклубът Нипикинаму привличат целогодишно туристите на остров Тана.

Икономика 
Икономиката на Тана се базира преди всичко върху селското стопанство и туризма. На острова са разположени повече бунгала и пансиони в сравнение с другите острови на страната. Плодородните почви са подходящи за отглеждането на плодове, зеленчуци, кокосови орехи и кафе, а високите добиви позволяват износ. Островът е трети по селско стопанство в архипелага.

Население 

Това е най-населеният остров на територията на Вануату с население около 20 хил. жители.

Култура 
Тана е дом на едни от най-самобитните племена на архипелага. Местна легенда разказва, че някога Тана била единственото късче земя във Вселената, но бог Махдикдик взел почва от склона на Ясур и я поръсил по всички страни на света. Така били създадени Земята и континентите, а разлетялата се по волята на ветровете почва образувала всички тихоокеански острови.

Днес, въпреки многовековното европейско влияние, 20 хил. жители на острова са съхранили голяма част от своите традиции и култура. Те не признават съвременната система на образование и живеят съгласно завета на предците си. Носят традиционни одежди от треви и кожи. Няколко пъти в годината устройват празненства, дошли до наши дни от Полинезия и Малайзия, без да се променят. Племената се управляват от племенни вождове, а законите се променят от "съвета на вождовете”. Обредите и ритуалите на местните жители са толкова своеобразни, че много учени даже говорят за „култура на Тана“

Външни препратки 
 People of Tanna Island Vanuatu
 Tanna, much more than Yasur 

Острови на Вануату
Картинки за транскрибиране и/или превод (Океания)